Rykket ut helt unødvendig fordi bilen varslet om frontkollisjon

En politibil og to ambulanser rykket ut helt unødvendig, fordi en BMW varslet om at den hadde frontkollidert.

Bilen har en innebygd system som varsler bilmerkets alarmsentral. Politiet i Telemark ble oppringt av en operatør fra BMW-sentralen som på dårlig engelsk skulle forsøke å forklare hva som hadde skjedd og hvor ulykken var.

– Ring politiet selv hvis du har en sånn bil, sier operasjonsleder Geir Kastmo i Telemark.

Det gebrokne meldingen var: Frontkollisjon med utløste airbager, ett eller annet sted i Telemark...

Uforståelig

– Det var ikke mulig å skjønne hvor det var. Vi måtte spore bileierens mobiltelefon for å finne en posisjon, sier operasjonsleder Geir Kastmo

Ingen av de to bilførerne hadde ringt politiet, men det ble igangsatt en stor aksjon. To ambulanser ble sendt til Holtardalen, og en politibil ble omdirigert fra Seljord.

– Når vi får melding om frontkollisjon, der airbagene har utløst, tar vi det på alvor, sier Kastmo.

Egentlig var det bare en forsikringssak.

– Ring politiet

To biler hadde kommet brått på hverandre i en undergang og kollidert. Det var ingen personskade, men ingen av bilene var kjørbare etterpå. Det måtte rekvireres bilberging, men det var det helt unødvendig å ha politibistand til.

– Jeg oppfordrer bileiere som vet at bilen deres er koblet til en alarmsentral om å ringe politiet, for å fortelle hva som har skjedd og hvor. Vi bruker masse unødvendig til på å finne ut av dette, sier Geir Kastmo.